title: 2012/620/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/367

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010
   (2012/620/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2010, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 – C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi l-Awtorità Ewropea dwar is-Sigurtà fl-Ikel, u b'mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0106/2012),

               1.

               Jiddifferixxi d-deċiżjoni tiegħu dwar l-għoti ta’ kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 106.

      (2)  ĠU L 248, 16.9.2002, p. 1.

      (3)  ĠU L 31, 1.2.2002, p. 1.

      (4)  ĠU L 357, 31.12.2002, p. 72.
   ANNESS

      RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

               L-Awtorità Ewropea dwar is-Sigurtà fl-Ikel

               2006

               2007

               2008

               2009

               Il-prestazzjoni

               L-ebda valutazzjoni tar-riskji jew indikaturi tal-prestazzjoni xierqa definiti, jew l-ebda sistemi dokumentati jew proċeduri ta’ kontroll intern li jirregolaw l-attivitajiet tagħha

               n.a.

               Jistieden lill-Awtorità tistabbilixxi objettivi SMART u indikaturi RACER, kif ukoll tagħmel dijagramma ta’ Gantt→biex tippromwovi approċċ orjentat lejn il-ksib tar-riżultati

                           —

                           Jagħti parir lill-Awtorità ssaħħaħ l-ippjanar u l-monitoraġġ tal-proċeduri baġitarji marbuta mal-approprjazzjonijiet differenzjati

                           —

                           Jissottolinja l-ħtieġa li l-Awtorità tiżgura li l-pariri tagħha jkunu ta’ kwalità għolja u jkunu indipendenti. Jirrakkomanda miżuri biex jiġu mħeġġa u mmonitorjati aktar ir-regoli dwar id-dikjarazzjonijiet ta’ interess tal-persunal jew tal-Awtorità u tal-esperti li jaħdmu għall-Awtorità

                           —

                           Jitlob li l-Qorti tal-Awdituri twettaq verifiki tal-prestazzjoni tal-Awtorità

               Il-ġestjoni baġitarja u finanzjarja/l-akkwist

                           —

                           Il-prinċipju tal-annwalità ma kienx osservat b'mod strett: Kien hemm numru kbir ta’ trasferimenti bil-biċċa l-kbira minnhom isiru fl-aħħar tas-sena (31 mid-49 trasferiment)

                           —

                           Dgħufijiet fil-proċeduri tal-akkwist: il-kriterji tal-għażla ma kinux iddikjarati; il-metodu ta’ evalwazzjoni tal-prezzijiet ma ġiex definit qabel ma bdiet il-proċedura ta’ evalwazzjoni; deskrizzjoni vaga tal-kriterji tal-kwalità

                           —

                           Il-prinċipju tal-annwalità ma kienx osservat b'mod strett: dgħufijiet fil-programmazzjoni u l-ibbaġitjar tal-attivitajiet ippjanati

                           —

                           Dgħufijiet fil-ġestjoni baġitarja: fir-rigward tal-kontribuzzjonijiet mogħtija mill-Kummissjoni lill-Kroazja u lit-Turkija (strateġija ta’ qabel l-adeżjoni), kellhom jitqiesu bħala dħul allokat fil-baġit. Madankollu, tqiesu bħala parti mis-sussidju Komunitarju normali

                           —

                           Il-prinċipju tal-annwalità ma kienx osservat b'mod strett: dgħufijiet fil-programmazzjoni, fil-monitoraġġ tal-iskadenzi kuntrattwali u tal-baġit tal-Awtorità→

                                       1)

                                       Jistieden lill-Awtorità ttejjeb il-ġestjoni baġitarja tagħha sabiex tnaqqas l-ammont ta’ riporti tagħha: 23 % fl-2008; 16 % fl-2007; 20 % fl-2006;

                                       2)

                                       Ammont kbir ta’ impenji kellhom jiġu kkanċellati (37 % tal-impenji għal attivitajiet operattivi riportati mill-2007 u 26 % mill-2006)

                           —

                           Jistieden lill-Kummissjoni teżamina modi kif tiżgura li l-prinċipju tal-ġestjoni tal-flus abbażi tal-ħtiġijiet ikun implimentat għalkollox→ riżervi kbar ta’ flus (EUR 19 990 492,26)

                           —

                           Jistieden lill-Awtorità ssaħħaħ il-proċeduri baġitarji marbuta mal-approprjazzjonijiet differenzjati tagħha u l-ippjanar u l-monitoraġġ tal-implimentazzjoni multiannwali tagħha

                           —

                           Iħeġġeġ lill-Awtorità ttejjeb il-ġestjoni baġitarja tagħha sabiex tnaqqas l-ammonti kbar ta’ riporti tagħha, jenfasizza li l-Qorti tal-Awdituri ssenjalat riporti ta’ approprjazzjonijiet għas-sena ta’ wara, din is-sitwazzjoni turi dgħufijiet fil-ġestjoni tal-kuntratti u l-monitoraġġ ta-preżentazzjoni tar-rapporti u d-dikjarazzjonijiet tal-kostijiet tal-Awtorità

                           —

                           Il-Qorti tal-Awdituri nnotat li l-impenji għal attivitajiet operattivi riportati mis-sena preċedenti kellhom jiġu kkanċellati, iħeġġeġ lill-Awtorità tirrimedja din is-sitwazzjoni u tinnotifika lill-Qorti tal-Awdituri dwar il-miżuri meħuda

                           —

                           Jinnota li l-Qorti tal-Awdituri rrappurtat diffikultajiet fl-implimentazjzoni tal-programm ta’ ħidma 2009, jistieden lill-Awtorità tieħu l-miżuri meħtieġa biex tirmedja dawn in-nuqqasijiet

               Ir-riżorsi umani

               L-ebda objettiv ta’ reklutaġġ realistiku

                           —

                           L-Awtorità rnexxielha tilħaq l-objettivi ta’ reklutaġġ tagħha u timla 273 mit-300 post fl-organigramma tagħha: il-verifika tal-proċeduri tar-reklutaġġ uriet li ġeneralment la l-ippeżar tal-kriterji tal-għażla li għandhom jiġu applikati u lanqas ir-riżultati minimi biex wieħed jgħaddi għall-istadju li jmiss tal-kompetizzjonijiet ma kienu ġew deċiżi mill-bord tal-għażla qabel l-iskadenza stabbilita fl-avviż dwar il-postijiet vakanti

               n.a.

               n.a.

               Il-verifika interna

               n.a.

               n.a.

               20 mill-25 rakkomandazzjoni (80 %) li saru mill-IAS u mill-IAC ġew implimentati

                           —

                           Huwa preokkupat li mit-48 rakkomandazzjoni, waħda titqies bħala kritika, 27 jitqiesu bħala importanti ħafna u 20 jitqiesu bħala importanti iżda ma ngħatat l-ebda informazzjoni lill-awtorità tal-kwittanza dwar il-kontenut ta’ dawn ir-rakkomandazzjonijiet, iħeġġeġ lid-Direttur Eżekuttiv tal-Awtorità jipprovdi din l-informazzjoni

                           —

                           Itenni t-talba tiegħu biex l-Awtorità tieħu miżuri xierqa f'każijiet ta’ kunflitti ta’ interess, jistieden lill-Awtorità tniedi stħarriġ dwar il-kunflitti ta’ interess potenzjali tax-xjentisti ewlenin, kif ukoll tal-membri tal-bordijiet u tal-panels tagħha, sabiex ikunu jistgħu jiġu identifikati omissjonijiet fid-dikjarazzjonijiet ta’ interess u mbagħad tittieħed azzjoni f'waqtha

          ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/368

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2010, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 – C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi l-Awtorità Ewropea dwar is-Sigurtà fl-Ikel, u b'mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0106/2012),

               A.

               billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli, u li t-tranżazzjonijiet sottostanti huma legali u regolari,

               B.

               billi fl-10 ta’ Mejju 2011 il-Parlament ta lid-Direttur Eżekuttiv tal-Awtorità Ewropea dwar is-Sigurtà fl-Ikel il-kwittanza għall-implimentazzjoni tal-baġit tal-Awtorità għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                           —

                           stieden lill-Awtorità ssaħħaħ il-proċeduri baġitarji marbuta mal-approprjazzjonijiet differenzjati tagħha u l-ippjanar u l-monitoraġġ tal-implimentazzjoni multiannwali,

                           —

                           barra minn hekk, ħeġġeġ lill-Awtorità ttejjeb il-ġestjoni baġitarja tagħha sabiex tnaqqas l-ammonti kbar ta’ riporti tagħha,

                           —

                           stieden lill-Awtorità twettaq stħarriġ dwar il-kunflitti ta’ interess potenzjali tax-xjentisti ewlenin tagħha, il-Bord ta’ Tmexxija tagħha u l-membri tal-panels tagħha, sabiex jistgħu jiġu identifikati omissjonijiet possibbli fid-dikjarazzjonijiet ta’ interess u tkun tista' tittieħed azzjoni f'waqtha,

               C.

               billi l-baġit kumplessiv tal-Awtorità għall-2010 kien jammonta għal EUR 74 700 000 meta mqabbel ma’ EUR 71 400 000 fl-2009, ammont li jirrappreżenta żieda ta’ 4,6 %; billi l-kontribuzzjoni inizjali tal-Unjoni għall-baġit tal-Awtorità għall-2010 kienet ta’ EUR 69 041 000, li tirrappreżenta żieda ta’ 4,36 % meta mqabbla mal-kontribuzzjoni inizjali tagħha fl-2009 (6),

               D.

               billi l-ammont ta’ xogħol qed ikompli bit-tendenza tiegħu li jiżdied kemm fil-volum u kemm fil-kumplessità bl-adozzjoni ta’ aktar minn 560 kontribuzzjoni xjentifika;

      Il-ġestjoni baġitarja u finanzjarja

               1.

               Ifakkar li l-kontribuzzjoni inizjali tal-Unjoni lill-Awtorità għall-2010 ammontat għal EUR 69 041 000; josserva madankollu li EUR 3 950 000 li ġejjin mill-irkupru tal-bilanċ pożittiv, żdiedu ma’ dan l-ammont, u għaldaqstant il-kontribuzzjoni totali tal-Unjoni tilħaq l-ammont ta’ EUR 72 991 000 għall-2010;

               2.

               Jirrikonoxxi mir-Rapport Annwali dwar l-Attivitajiet (AAR) tagħha li, fl-2010, l-Awtorità kellha rata ta’ implimentazzjoni tal-baġit ta’ 98,8 % f'dak li jirrigwarda approprjazzjonijiet għall-impenji u ta’ 83,5 % f'dak li jirrigwarda approprjazzjonijiet għall-ħlasijiet; jieħu nota li taħt it-Titolu 1 (Persunal) u t-Titolu 2 (Infrastruttura) il-baġit ġie implimentat għalkollox filwaqt li taħt it-Titolu 3 (Operazzjonijiet) ir-rata ta’ implimentazzjoni laħqet is-96,5 %;

               3.

               Jinnota, madankollu, mill-AAR li fl-2010 l-Awtorità kellha rata ta’ implimentazzjoni tal-baġit ta’ 83,5 % biss fir-rigward tal-approprjazzjonijiet għall-ħlasijiet, li hija 11 % anqas mill-mira stabbilita mill-Awtorità; jinnota minn kummenti mill-Awtorità li r-rata ta’ implimentazzjoni fir-rigward tal-approprjazzjonijiet għall-ħlasijiet hija anqas minn dik mistennija għar-raġunijiet ewlenin li ġejjin:

                           —

                           proġetti ewlenin ta’ pproċessar tad-dejta u ta’ appoġġ operattiv tal-IT nbdew f'Novembru 2010 u għalhekk wasslu għal ħlasijiet ta’ EUR 4 300 000 fl-2011 biss;

                           —

                           dewmien fl-għoti ta’ kuntratti għal attivitajiet ta’ kooperazzjoni xjentifika u livelli ta’ ħlasijiet aktar baxxi fil-programm eżistenti għall-akkwist u l-għotjiet wasslu għal nefqa anqas tal-krediti differenzjati relatati li tammonta għal EUR 1 300 000;

                           —

                           ħlasijiet li jammontaw għal EUR 1 100 000 għal proġetti speċifiċi fl-amministrazzjoni u l-komunikazzjoni ġew posposti għall-2011;

               4.

               Jirrikonoxxi mir-rapport tal-Awtorità li l-implimentazzjoni tal-baġit ġiet irrappurtata lill-Bord ta’ Tmexxija kull xahar, devjazzjonijiet mill-miri ta’ implimentazzjoni tal-baġit skont l-attività jew b'rabta mal-programm ta’ kooperazzjoni xjentifika ġew innutati u ttieħdet azzjoni korrettiva;

               5.

               Madankollu, iħeġġeġ lill-Awtorità tieħu azzjoni addizzjonali biex tippermetti implimentazzjoni sodisfaċenti tal-baġit kemm fir-rigward tal-approprjazzjonijiet għall-impenji kif ukoll fir-rigward tal-approprjazzjonijiet għall-ħlasijiet u tinforma lill-awtorità tal-kwittanza dwar il-progress li sar;

               6.

               Jinnota mir-rapport tal-Awtorità li b'konformità mal-iskeda tal-Kummissjoni, il-migrazzjoni għas-sistema ta’ kontabilità bbażata fuq id-dovuti (ABAC) kienet skedata għal Settembru 2011 u implimentata kif xieraq;

               7.

               Iħoss li hu inaċċettabbli li filwaqt li l-Bord ta’ Tmexxija tal-Awtorità jikkonsisti biss minn 15-il membru, kull laqgħa tiswa' medja ta’ EUR 92 630, ammont li jirrappreżenta EUR 6 175 għal kull membru; jenfasizza li dan l-ammont hu kważi tliet darbiet ogħla mit-tieni l-aktar Bord ta’ Tmexxija għali ta’ aġenzija deċentralizzata; hu tal-opinjoni li l-ispejjeż tal-laqgħat tal-Bord ta’ Tmexxija huma eċċessivi u għandhom jitnaqqsu b'mod drastiku; jistieden lill-Awtorità u lill-Bord ta’ Tmexxija tagħha biex jirrimedjaw is-sitwazzjoni immedjatament u jinformaw lill-awtorità tal-kwittanza dwar il-miżuri meħuda sat-30 ta’ Ġunju 2012;

      Ir-riporti u l-proċess ta’ ġestjoni tal-kuntratti

               8.

               Jirrikonoxxi mir-rapport tal-Awtorità li 6 % (EUR 270 000 000) tal-impenji għal attivitajiet operattivi riportati mill-2009 kellhom jiġu kkanċellati; jinnota li dan huwa titjib meta mqabbel mas-sena preċedenti li fih 19 % tal-impenji għal attivitajiet operattivi ġew riportati mill-2008, 37 % ta’ tali impenji ġew riportati mill-2007 u 26 % ta’ tali impenji ġew riportati mill-2006;

               9.

               Iħeġġeġ, għal darb'oħra, lill-Awtorità ttejjeb il-ġestjoni baġitarja tagħha sabiex tnaqqas l-ammonti kbar ta’ riporti tagħha; jinnota, b'mod partikolari, li din is-sitwazzjoni turi dgħufijiet fil-ġestjoni tal-kuntratti u l-monitoraġġ tal-preżentazzjoni tar-rapporti u d-dikjarazzjonijiet tal-kostijiet tal-Awtorità;

               10.

               Jistieden lill-Awtorità tiżviluppa u timplimenta sistema komuni ta’ monitoraġġ għall-ġestjoni tal-kuntratti kollha tagħha; jirrikonoxxi, b'mod partikolari, in-nuqqas ta’ kapaċità ċentrali u koordinata fil-livell tad-direttorati responsabbli għall-monitoraġġ tal-kuntratti; jissottolinja l-fatt li dan jinvolvi riskju ta’ użu ineffiċjenti tar-riżorsi u monitoraġġ mhux koordinat tal-kuntratti u għalhekk jitlob lill-Awtorità tiċċentralizza dawn ir-responsabbiltajiet fil-livell ta’ kull direttorat;

               11.

               Barra minn hekk, iħeġġeġ lill-Awtorità ttejjeb ir-rappurtar dwar l-implimentazzjoni tal-kuntratti sabiex tiggarantixxi superviżjoni u ġestjoni effikaċi tal-attivitajiet operattivi tagħha;

      L-akkwist

               12.

               Jinnota mill-AAR tagħha li, fl-2010, l-Awtorità ffinalizzat 24 proċedura tal-akkwist fil-qasam tal-Komunikazzjoni u l-Amministrazzjoni li jammontaw għal EUR 48 800 000, kif ukoll 75 kuntratt tal-akkwist u 10 ftehimiet ta’ għotjiet bħala parti mill-programm ta’ kooperazzjoni xjentifika b'ċifri ta’ EUR 5 700 000 u EUR 2 100 000 rispettivament;

               13.

               Jinnota li l-Awtorità kellha Gwida dwar l-Akkwist Prattiku mill-2008 biex tagħti linji gwida lill-persunal tagħha fit-tħejjija u l-implimentazzjoni tal-proċeduri tal-akkwist u tal-kuntratti sussegwenti, u li l-Gwida tiġi aġġornata regolarment; jinnota wkoll li l-Gwida qed tiġi riveduta sabiex jitqiesu r-regoli li ġew adottati reċentement mill-Kummissjoni dwar l-akkwist pubbliku u r-reviżjoni tar-Regolament Finanzjarju;

      Ir-riżorsi umani

               14.

               Jinnota mir-rapport tal-Awtorità li 99 % tal-karigi ppjanati ttieħdu jew kienu qed jiġu offruti sa tmiem l-2010;

               15.

               Jistieden lill-Awtorità tindirizza d-dgħufijiet tagħha fil-proċeduri tar-reklutaġġ, li jipperikolaw it-trasparenza tal-proċeduri; jirrikonoxxi, b'mod partikolari, mir-rapport tal-Qorti tal-Awdituri li l-Awtorità ma żguratx l-anonimità tal-eżamijiet bil-miktub u kien biss wara li kien diġà beda l-proċess ta’ evalwazzjoni li ddeċidiet il-marki li bihom wieħed jgħaddi għad-diversi stadji tal-proċess ta’ għażla;

               16.

               Huwa preokkupat li l-Awtorità pposponiet b'aktar minn 12-il xahar ir-rakkomandazzjoni “importanti ħafna” tas-Servizz tal-Verifika Interna (IAS) li stiednet lill-Awtorità tiddefinixxi l-proċessi ta’ tiġdid tal-kuntratti u tiżgura t-trasparenza tat-teħid ta’ deċiżjonijiet; għalhekk, jistieden lill-Awtorità tispjega lill-awtorità tal-kwittanza r-raġunijiet għal dan id-dewmien u tindirizza dan in-nuqqas malajr;

      Il-kunflitt ta’ interess u l-każijiet “revolving door”

               17.

               Jinnota, b'mod partikolari, li f'Settembru 2010, ġie rrappurtat li l-President tal-Bord ta’ Tmexxija kellu rabtiet diretti mal-industrija tal-ikel, u li kien membru tal-Bord tad-Diretturi tal-International Life Science Institute (ILSI) — Europe;

               18.

               Iqis li, filwaqt li hu leġittimu u neċessarju li jsir djalogu mal-industrija dwar metodoloġiji tal-valutazzjoni tal-prodott, dan id-djalogu m'għandux idgħajjef l-indipendenza tal-Awtorità u lanqas l-integrità tal-proċeduri ta’ valutazzjoni tar-riskju; jitlob, għalhekk, lill-Awtorità tikkunsidra bħala konflitt ta’ interess il-parteċipazzjoni attwali jew tal-passat reċenti tal-Bord ta’ Tmexxija tagħha, il-panel u l-membri tal-grupp ta’ ħidma jew il-persunal f'attivitajiet tal-ILSI bħal taskforces, kumitati xjentifiċi jew presidenzi ta’ konferenzi;

               19.

               Iħeġġeġ lill-Qorti tal-Awdituri tiffinalizza u tippreżenta l-verifika tagħha ta’ konflitt ta’ interess fl-Awtorità;

               20.

               Ifakkar li fl-2010 l-President attwali tal-Bord ta’ Tmexxija naqset li tiddikjara s-sħubija tagħha fil-Bord tad-Diretturi tal-ILSI; josserva li l-ILSI huwa ffinanzjat minn kumpaniji fis-setturi alimentari, kimiċi u farmaċewtiċi;

               21.

               Għalhekk, iqis li għandha ssir analiżi bir-reqqa każ każ ta’ dawn ir-rapporti u ta’ kunflitt ta’ interess attwali u possibbli sabiex jiġu evalwati l-oġġettività u l-imparzjalità tal-Awtorità fil-livelli kollha u l-ħidma li twettaq; barra minn hekk, jistieden lill-Awtorità twettaq analiżi bir-reqqa tad-dikjarazzjonijiet ta’ interess ippreżentati mill-persunal, l-esperti u l-membri tal-Bord ta’ Tmexxija tagħha, u mbagħad tieħu miżuri konkreti biex twaqqaf kunflitti ta’ interess u tipprovdi informazzjoni lill-pubbliku; jistieden lill-Awtorità tinforma lill-awtorità tal-kwittanza dwar il-proċess ta’ analiżi u l-miżuri konkreti adottati, permezz ta’ rapport bil-miktub u dettaljat sat-30 ta’ Ġunju 2012;

               22.

               Jinnota li l-Qorti tal-Awdituri osservat li l-proċess ta’ rieżami tad-dikjarazzjonijiet tal-interessi tal-membri tal-Bord ta’ Tmexxija mhuwiex rigoruż u dettaljat biżżejjed u dan jipperikola l-kompletezza u t-trasparenza tal-proċedura;

               23.

               Iqis li l-valutazzjoni tal-prodott m'għandhiex tkun ibbażata biss fuq id-data tal-industrija, imma għandha tqis sew ir-riċerka xjentifika ppubblikata f'ġurnali riveduti mill-pari; jenfasizza li għandha tingħata attenzjoni addizzjonali fir-rigward tal-influwenza tal-industrija fl-iżvilupp tal-linji gwida u l-metodoloġiji ta’ valutazzjoni, li m'għandhomx jiffavorixxu riċerka sponsorjata mill-industrija fuq bażi spekulattiva u li għandhom ikunu żviluppati b'mod miftuħ, trasparenti u bbilanċjat;

               24.

               Ifakkar lill-Awtorità li r-regoli marbuta mad-dikjarazzjonijiet ta’ interess għandhom ikunu akkumpanjati wkoll minn serje ta’ konsegwenzi li japplikaw f'każ li dawn ir-regoli jinkisru; barra minn hekk, jinnota li l-Awtorità għandha wkoll tikkonċentra fuq l-interess pubbliku, fil-qafas tal-proċess deċiżjonali indipendenti tagħha, billi tieħu kont tad-data u t-tagħrif rilevanti kollu;

               25.

               Jinnota li f'Marzu 2010 NGO Ġermaniża ressqet ilment quddiem l-Ombudsman Ewropew dwar il-fatt li l-Awtorità ma indirizzatx b'mod xieraq kunflitt ta’ interess potenzjali rigward il-fatt li l-Kap tal-Unità għall-Organiżmi Modifikati Ġenetikament tagħha ġie impjegat ma’ kumpanija tal-bijoteknoloġija anqas minn xahrejn wara li l-membru tal-persunal inkwistjoni telaq mill-Awtorità, mingħajr perjodu ta’ “cooling off”;

               26.

               Jissottolinja l-fatt li l-Ombudsman ikkonkluda li l-Awtorità ma wettqitx valutazzjoni bir-reqqa tal-allegat kunflitt ta’ interess potenzjali u stieden lill-Awtorità ttejjeb il-mod li bih tapplika r-regoli u l-proċeduri tagħha f'każijiet “revolving door” futuri; barra minn hekk, jenfasizza li l-Ombudsman osserva wkoll li negozjati minn membru tal-persunal rigward impjieg futur li jista' jikkostitwixxi każ ta’ “revolving doors”, jikkostitwixxu fihom infushom kunflitt ta’ interess u rrakkomanda li l-Awtorità għandha ssaħħaħ ir-regoli u l-proċeduri tagħha kif xieraq; jistieden lill-Awtorità tinforma lill-awtorità tal-kwittanza dwar il-miżuri konkreti adottati, u l-iskadenzi rispettivi tagħhom, biex il-konklużjonijiet tal-Ombudsman jiġu indirizzati kif xieraq;

               27.

               Għal darb'oħra, iħeġġeġ lill-Awtorità tieħu miżuri xierqa f'każijiet ta’ kunflitt ta’ interess u każijiet ta’ “revolving doors”, anke meta l-każijiet iseħħu fil-Bord ta’ Tmexxija, u tinforma kemm lill-awtorità tal-kwittanza kif ukoll lill-pubbliku minnufih dwar il-miżuri meħuda;

               28.

               Jinnota mill-AAR tagħha li fl-2010 l-Awtorità ħadet diversi inizjattivi fil-qasam tal-prevenzjoni u l-ġestjoni tal-kunflitti ta’ interess:

                           —

                           l-ikkummissjonar ta’ rapport indipendenti biex jivvaluta l-implimentazzjoni mill-Awtorità tal-politika tal-2007 tagħha dwar id-dikjarazzjoni tal-interessi;

                           —

                           l-ikkummissjonar ta’ rapport indipendenti biex is-sistema ta’ indipendenza tal-Awtorità titqabbel ma’ dik ta’ organizzazzjonijiet analoġi kemm nazzjonali kif ukoll internazzjonali;

                           —

                           il-konklużjoni ta’ eżami indipendenti estern tal-valutazzjonijiet tagħha tad-dikjarazzjoni ta’ interess;

               29.

               Jilqa' l-fatt li l-Awtorità adottat definizzjoni ġdida ta’ konflitti ta’ interess, ibbażata fuq id-definizzjoni tal-OECD, imma jwissi li jeħtieġ isir aktar titjib biex tissaħħaħ il-politika tal-Awtorità dwar l-indipendenza; jenfasizza b'mod partikolari li l-kriterji li jiddefinixxu konflitt ta’ interess għandhom ikunu ċċarati u mwessgħa, u jinkludu attivitajiet attwali u dawk tal-passat reċenti;

               30.

               Jieħu nota mir-rapport tal-Awtorità li rieżami tal-politika tagħha dwar id-dikjarazzjonijiet tal-interess sar fl-2011 u li l-Bord ta’ Tmexxija tagħha adotta politika ġdida dwar l-indipendenza u l-proċessi xjentifiċi ta’ teħid ta’ deċiżjonijiet;

               31.

               Josserva li l-Awtorità qed tkun sfidata b'mod repetut dwar każi ta’ allegat konflitti ta’ interess li jinvolvu membri tal-panels ta’ esperti, speċjalment fil-każ tal-panels dwar “Addittivi tal-Ikel u sorsi ta’ nutrijenti miżjuda mal-ikel” (ANS) u “Organiżmi modifikati ġenetikament” (GMO); jenfasizza li tmienja mill-panels tal-Awtorità u l-kumitat xjentifiku tagħha kienu waslu biex jiġġedidilhom il-kuntratt f'Marzu 2012 u li l-kapaċità tal-Awtorità li timplimenta l-politika l-ġdida qiegħda taħt skrutinju; jistieden għalhekk lill-Awtorità tinforma bil-miktub lill-awtorità tal-kwittanza sat-30 ta’ Ġunju 2012 dwar il-passi meħuda biex timplimenta l-politika l-ġdida dwar l-indipendenza u l-proċessi xjentifiċi ta’ teħid ta’ deċiżjonijiet u biex tikkonforma mad-definizzjoni tal-OECD dwar konflitti ta’ interess meta ġġedded il-panels tagħah u l-kumitat xjentifiku tagħha; fl-istess ħin, jistieden lill-Awtorità tinforma lill-awtorità tal-kwittanza dwar il-kompożizzjoni ġdida tal-panels u l-kumitat xjentifiku sat-30 ta’ Ġunju 2012;

               32.

               Jieħu nota tar-rieżami tal-proċeduri tal-Awtorità f'Diċembru 2010 biex tiżgura l-implimentazzjoni tal-obbligi li joħorġu mill-Artikoli 16(2), 17 u 19 tar-Regolamenti tal-Persunal għall-Uffiċjali tal-Unjoni Ewropea u l-Kondizzjonijiet tal-Impjieg applikabbli għall-aġenti l-oħra tal-Unjoni Ewropea, stipulati fir-Regolament tal-Kunsill (KEE, Euratom, KEFA) Nru 259/68 (7); ġie infurmat li fl-2010, 20 membru tal-persunal telqu mill-Awtorità, u li kollha rċevew ittra mat-tluq li tfakkarhom fl-obbligi tagħhom vis-à-vis l-Awtorità; jistieden lill-Awtorità ttejjeb aktar il-mod li bih tapplika r-regoli u l-proċeduri tagħha sabiex ikunu evitati il-każijiet ta’ “revolving door” riċentement imsemmija mill-Ombudsman Ewropew; iqis li kwalunkwe problema fir-rigward tal-infurzar tar-Regolamenti tal-Persunal u d-dikjarazzjonijiet ta’ interessi se timmina l-kredibilità tal-Awtorità;

               33.

               Jinnota li l-Awtorità kienet ivverifikata mill-Qorti tal-Awdituri fil-qafas tar-Rapport Speċjali dwar it-tmexxija tal-konflitti ta’ interess fl-Aġenziji tal-Unjoni u jagħraf, mill-Qorti tal-Awdituri, li r-Rapport Speċjali se jkun ippubblikat sa tmiem Ġunju 2012;

               34.

               Jirrikonoxxi mir-Rapport Speċjali li l-Kummissjoni qed tqis modifika tal-finanzjament futur tal-Awtorità u pproponiet li l-awtorità tal-kwittanza u l-Kunsill iqisu struttura ta’ finanzjament parzjalment ibbażta fuq onorarji għall-Awtorità; jinnota li l-Kummissjoni qed twettaq valutazzjoni tal-impatt dwar il-kwistjoni; madankollu, huwa preokkupat li l-iskema ġdida ta’ finanzjament proposta mill-Kummissjoni tista' taffettwa l-indipendenza tal-Awtorità;

      Il-prestazzjoni

               35.

               Jinnota mill-AAR tagħha li rieżami tal-effiċjenza tagħha, immexxi minn konsulenti esterni, beda fl-2010 bit-tnedija tal-programm e3; jirrikonoxxi li l-fażi inizjali tal-programm ikkonċerna l-istabbiliment tal-attivitajiet tal-programm, tal-istruttura u tal-governanza tal-programm bi tħejjija għar-riorganizzazzjoni strutturali li jiġi implimentat fl-2011; jistieden lill-Awtorità tinforma lill-awtorità tal-kwittanza dwar il-konklużjonijiet tar-rieżami u l-miżuri li adottat u implimentat biex tindirizzahom;

               36.

               Jilqa' l-pjanijiet tal-Awtorità li ssaħħaħ l-ippjanar tagħha fuq terminu medju ta’ żmien bl-għan ta’ aktar involviment tal-Istati Membri fix-xogħol tal-Awtorità u li tiġbor b'mod aħjar ir-riżorsi tagħha fl-Ewropa kollha; jappoġġa l-Awtorità fit-tisħiħ tal-kooperazzjoni tagħha mal-Istati Membri fil-qasam tal-valutazzjoni tar-riskju;

               37.

               Jissottolinja l-ħtieġa li l-Awtorità tiżgura li l-pariri tagħha jkunu ta’ kwalità għolja u indipendenti, sabiex tiggarantixxi l-konformità mal-istandards ta’ sikurezza, l-eċċellenza xjentifika u l-indipendenza tal-unjoni rigward il-kwistjonijiet kollha b'impatt dirett jew indirett fuq is-sikurezza tal-ikel u l-għalf, u l-protezzjoni tal-pjanti; jirrakkomanda, b'mod partikolari fl-interess tat-trasparenza, miżuri biex jiġu mħeġġa u mmonitorjati regoli interni dwar id-dikjarazzjonijiet tal-interess tal-persunal tal-Awtorità u tal-esperti li jaħdmu għall-Awtorità;

               38.

               Iqis li l-kompiti prinċipali tal-Awtorità huma l-forniment ta’ konsulenza xjentifika indipendenti dwar kwistjonijiet b'impatt dirett jew indirett fuq is-sigurtà fl-ikel, it-twettiq tal-valutazzjoni tar-riskju biex l-istituzzjonijiet tal-Unjoni, l-Istati Membri u l-korpi ta’ teħid ta’ deċiżjoni jkunu pprovduti b'bażi xjentifika soda sabiex ikunu definiti miżuri leġiżlattivi jew regolatorji orjentati lejn il-politika u l-ġbir u l-analiżi ta’ data xjentifika;

      Il-verifika interna

               39.

               Jirrikonoxxi l-fatt li sitt rakkomandazzjonijiet “importanti ħafna” mill-IAS għad iridu jiġu implimentati u li tlieta minnhom diġà ġew posposti għal aktar minn 12-il xahar; jinnota b'mod partikolari li dan id-dewmien jirrigwarda: il-ġestjoni tas-sigurtà tal-informazzjoni, il-proċess tat-tiġdid tal-kuntratti u t-trasparenza tat-teħid ta’ deċiżjonijiet, u l-politika tal-iffajljar u l-arkivjar; għalhekk, jistieden lill-Awtorità tindirizza malajr dawn in-nuqqasijiet, u tinforma lill-awtorità tal-kwittanza dwar ir-riżultati miksuba;

               40.

               Jiġbed l-attenzjoni għar-rakkomandazzjonijiet tiegħu minn rapporti preċedenti dwar il-kwittanza, kif stabbilit fl-Anness ta’ din ir-riżoluzzjoni;

               41.

               Jirreferi, f'dan ir-rigward għall-osservazzjonijiet l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (8) dwar il-prestazzjoni, il-ġestjoni finanzjarja u l-kontroll tal-Aġenziji.

      (1)  ĠU C 366, 15.12.2011, p. 106.

      (2)  ĠU L 248, 16.9.2002, p. 1.

      (3)  ĠU L 31, 1.2.2002, p. 1.

      (4)  ĠU L 357, 31.12.2002, p. 72.

      (5)  ĠU L 250, 27.9.2011, p. 162.

      (6)  ĠU L 64, 12.3.2010, p. 991.

      (7)  ĠU L 56, 4.3.1968, p. 1.

      (8)  Testi adottati, P7_TA(2012)0164. (Ara l-paġna 388 ta’ dan il-Ġurnal Uffiċjali)


title: 2006/842/KE: Deċiżjoni tal-Parlament Ewropew tas- 27 ta' April 2006 dwar il-kwittanza għall-implimentazzjoni tal-baġit ta' l-Aġenzija Ewropea għas-Sikurezza Marittima għas-sena finanzjarja 2004

text:
               6.12.2006

               MT

               Il-Ġurnal Uffiċjali ta’ l-Unjoni Ewropea

               123

         DEĊIŻJONI TAL-PARLAMENT EWROPEW
   tas-27 ta' April 2006
   dwar il-kwittanza għall-implimentazzjoni tal-baġit ta' l-Aġenzija Ewropea għas-Sikurezza Marittima għas-sena finanzjarja 2004
   (2006/842/KE)
   IL-PARLAMENT EWROPEW,

               —

               wara li kkunsidra l-kontijiet annwali finali ta' l-Aġenzija Ewropea għas-Sikurezza Marittima għas-sena finanzjarja 2004 (1),

               —

               wara li kkunsidra r-rapport tal-Qorti ta' l-Awdituri dwar il-kontijiet annwali ta' l-Aġenzija Ewropea għas-Sikurezza Marittima għas-sena finanzjarja 2004, flimkien mat-tweġibiet ta' l-Aġenzija (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 – C6- 0093/2006),

               —

               wara li kkunsidra t-Trattat KE, b'mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 li jistabbilixxi Aġenzija Ewropea għas-Sikurezza Marittima (4), u b'mod partikulari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0103/2006),

               1.

               Jagħti kwittanza lid-Direttur Eżekuttiv ta' l-Aġenzija Ewropea għas-Sikurezza Marittima għall-implimentazzjoni tal-baġit ta' l-Aġenzija għas-sena finanzjarja 2004;

               2.

               Jagħti l-kummenti tiegħu fir-riżoluzzjoni hawn taħt;

               3.

               Jagħti struzzjonijiet lill-President tiegħu biex jgħaddi din id-deċiżjoni u r-riżoluzzjoni li tifforma parti integrali minnha lid-Direttur Eżekuttiv ta' l-Aġenzija Ewropea għas-Sikurezza Marittima, lill-Kunsill, lill-Kummissjoni u lill-Qorti ta' l-Awdituri u biex jiġu ppubblikati fil-Ġurnal Uffiċjali ta' l-Unjoni Ewropea (serje L).

            Il-President

         Josep BORRELL FONTELLES

            Is-Segretarju Ġenerali

         Julian PRIESTLEY

      (1)  ĠU C 269, 28.10.2005, p. 9.

      (2)  ĠU C 332, 28.12.2005, p. 30.

      (3)  ĠU L 248, 16.9.2002, p. 1.

      (4)  ĠU L 208, 5.8.2002, p. 1. Regolament kif l-aħħar emendat bir-Regolament (KE) Nru 724/2004 (ĠU L 129, 29.4.2004, p. 1).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).


title: Deċiżjoni tal-Kunsill tal- 25 ta’ April 2006 li tistabbilixxi l-pożizzjoni li għandha tiġi adottata f'isem il-Komunità rigward proposta sabiex tiġi emendata l-Appendiċi A mal-Konvenzjoni Ewropea għall-Ħarsien ta' Annimali Vertebrati Użati għal Skopijiet Sperimentali u oħrajn Xjentifiċi

text:
               25.10.2006

               MT

               Il-Ġurnal Uffiċjali ta’ l-Unjoni Ewropea

               195

         DEĊIŻJONI TAL-KUNSILL
   tal-25 ta’ April 2006
   li tistabbilixxi l-pożizzjoni li għandha tiġi adottata f'isem il-Komunità rigward proposta sabiex tiġi emendata l-Appendiċi A mal-Konvenzjoni Ewropea għall-Ħarsien ta' Annimali Vertebrati Użati għal Skopijiet Sperimentali u oħrajn Xjentifiċi
   (2006/403/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Europea, u b'mod partikolari l-Artikolu 175(1), flimkien mat-tieni subparagrafu ta' l-Artikolu 300(2),
   Wara li kkunsidra l-proposta mill-Kummissjoni,
   Billi:

               (1)

               Il-Komunità hija Parti għall-Konvenzjoni Ewropea għall-ħarsien ta' annimali vertebrati użati għal skopijiet sperimentali u oħrajn xjentifiċi (1) (minn hawn 'il quddiem imsejħa “l-Konvenzjoni”).

               (2)

               L-Appendiċi A mal-Konvenzjoni fiha linji gwida għall-akkomodazzjoni u l-kura ta' l-annimali.

               (3)

               Id-Direttiva tal-Kunsill 86/609/KEE ta' l-24 ta' Novembru 1986 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar il-protezzjoni ta' l-annimali użati għall-għanijiet sperimentali u għanijiet oħra xjentifiċi (2) timplementa l-Konvenzjoni, inkluża l-Appendiċi A tagħha, taħt il-liġi Komunitarja, ħlief għal ċerti aspetti bħal dawk relatati ma' annimali użati fl-edukazzjoni u fit-taħriġ.

               (4)

               Il-Komunità hija Parti għall-Protokoll ta' Emenda għall-Konvenzjoni (3) li jistabbilixxi proċedura ssimplifikata għall-emendament ta' l-appendiċi mal-Konvenzjoni.

               (5)

               Skond l-Artikolu 31 tal-Konvenzjoni - kif emendat mill-Protokoll ta' Emenda - kull emenda li ssir lill-Appendiċi A tidħol fis-seħħ tnax-il xahar wara l-adozzjoni tagħha b'maġġoranza ta' żewġ terzi tal-Partijiet f'konsultazzjoni multilaterali, sakemm ma jkunux ġew notifikati oġġezzjonijiet minn terz tal-Partijiet.

               (6)

               Fin-nuqqas ta' kwalunkwe dispożizzjoni speċifika li tirrigwarda s-sitwazzjoni tal-Komunità, huwa mifhum li, diversament minn arranġamenti taħt ftehim ambjentali oħra, il-Komunità u l-Istati Membri tagħha jkunu mistennija jivvutaw. Safejn l-Appendiċi A tkopri wkoll kwsitjonijiet li jaqgħu taħt il-kompetenza ta' l-Istati Membri, matul ir-raba' konsultazzjoni multilaterali l-Kummissjoni u l-Istati Membri li huma Partijiet għall-Konvenzjoni għandhom jikkoperaw mill-qrib sabiex jiżguraw l-unità fir-rappreżentanza internazzjonali tal-Komunità.

               (7)

               It-test ta' l-Appendiċi A riveduta kien miftiehem fi ħdan il-forum tal-Grupp ta' Ħidma għat-tħejjija tar-raba' konsultazzjoni multilaterali tal-Partijiet.

               (8)

               L-Appendiċi A riveduta għandha tiġi approvata,

         IDDEĊIEDA KIF ĠEJ:
   Artikolu Uniku
   Waqt ir-raba' konsultazzjoni multilaterali tal-Partijiet għall-Konvenzjoni Ewropea għall-Ħarsien ta' Annimali Vertebrati Użati għal Skopijiet Sperimentali u oħrajn Xjentifiċi, il-Kummissjoni għandha tappoġġa f'isem il-Komunità l-adozzjoni ta' l-Appendiċi A riveduta għall-Konvenzjoni li jkun fiha linji gwida għall-akkomodazzjoni u l-kura ta' l-annimali.

      Magħmul fil-Lussemburgu, nhar il-25 ta’ April 2006.

            Għall-Kunsill

            Il-President

         J. PRÖLL

      (1)  Deċiżjoni tal-Kunsill 1999/575/KE tat-23 ta' Marzu 1998 dwar il-konklużjoni mill-Komunità tal-Konvenzjoni Ewropea għall-ħarsien ta' annimali vertebrati użati għal skopijiet sperimentali u oħrajn xjentifiċi (ĠU L 222, 24.8.1999, p. 29).

      (2)  ĠU L 358, 18.12.1986, p. 1. Direttiva kif emendata bid-Direttiva 2003/65/KE tal-Parlament Ewropew u tal-Kunsill (ĠU L 230, 16.9.2003, p. 32).

      (3)  Deċiżjoni tal-Kunsill 2003/584/KE tat-22 ta' Lulju 2003 dwar il-konklużjoni tal-Protokoll ta' Emenda għall-Konvenzjoni Ewropea għall-protezzjoni ta' l-annimali vertebrati użati għall-isperimentazzjoni u għanijiet xjentifiċi oħra (ĠU L 198, 6.8.2003, p. 10).


title: Deċiżjoni tal-Kunsill (PESK) 2017/666 tas-6 ta' April 2017 li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea

text:
               7.4.2017

               MT

               Il-Ġurnal Uffiċjali tal-Unjoni Ewropea

               L 94/42

         DEĊIŻJONI TAL-KUNSILL (PESK) 2017/666
   tas-6 ta' April 2017
   li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-27 ta' Mejju 2016, il-Kunsill adotta d-Deċiżjoni (PESK) 2016/849 (1) dwar miżuri restrittivi kontra r-Repubblika Demokratika tal-Poplu tal-Korea (ir-“RDPK”) li, fost affarijiet oħra, implimentat ir-Riżoluzzjonijiet 1718 (2006), 1874 (2009), 2087 (2013), 2094 (2013) u 2270 (2016) tal-Kunsill tas-Sigurtà tan-Nazzjonijiet Uniti.

               (2)

               Fit-30 ta' Novembru 2016, il-Kunsill tas-Sigurtà tan-NU adotta r-Riżoluzzjoni 2321 (2016), li tesprimi t-tħassib mill-aktar serju tiegħu dwar it-test nukleari li sar mir-RDPK fid-9 ta' Settembru 2016 bi ksur tar-Riżoluzzjonijiet rilevanti tal-Kunsill tas-Sigurtà tan-NU, tkompli tikkundanna l-attivitajiet nukleari u ta' missili ballistiċi li r-RDPK qed tagħmel u tiddikjara li dawn huma ksur serju tar-Riżoluzzjonijiet rilevanti tal-Kunsill tas-Sigurtà tan-NU, u tiddetermina li attivitajiet bħal dawn għadhom jirrappreżentaw theddida ċara għall-paċi u s-sigurtà internazzjonali fir-reġjun u lil hinn minnu.

               (3)

               Fit-12 ta' Diċembru 2016, il-Kunsill adotta konklużjonijiet li jikkundannaw bil-qawwa t-testijiet nukleari u l-isparar multiplu ta' missili ballistiċi li twettqu mir-RDPK fl-2016 u jiddikjaraw li dawn jirrappreżentaw theddida serja għall-paċi u s-sigurtà internazzjonali u jdgħajfu r-reġim dinji ta' nonproliferazzjoni u diżarm li l-Unjoni ilha tappoġġah b'mod kontinwu għal għexieren ta' snin.

               (4)

               Fid-dawl tal-azzjonijiet tar-RDPK, li huma meqjusin theddida gravi għall-paċi u s-sigurtà internazzjonali fir-reġjun u lil hinn minnu, il-Kunsill iddeċieda li jimponi miżuri restrittivi addizzjonali.

               (5)

               Il-Kunsill iddeċieda li jespandi l-projbizzjoni fuq l-investiment fi u mar-RDPK għal setturi ġodda, jiġifieri, l-industrija marbuta mal-armi konvenzjonali, il-metallurġija u l-ħidma tal-metalli, u s-settur ajruspazjali.

               (6)

               Il-Kunsill qabel li jiġi pprojbit l-għoti ta' ċerti servizzi lil persuni jew entitajiet fir-RDPK. Din il-projbizzjoni tirrigwarda servizzi tal-kompjuter u servizzi relatati, servizzi inċidentali għall-minjieri, servizzi inċidentali għall-manifattura fl-industrija kimika, tal-minjieri u tar-raffinament u oqsma oħra pprojbiti għall-investiment mill-Unjoni.

               (7)

               Il-Kunsill jerġa' jappella lir-RDPK biex terġa' tidħol fi djalogu kredibbli u sinifikattiv mal-komunità internazzjonali, b'mod partikolari fil-qafas tat-Taħditiet bejn Sitt Partijiet, twaqqaf il-provokazzjonijiet tagħha, u tabbanduna l-armi nukleari u l-programmi nukleari eżistenti kollha b'mod sħiħ, verifikabbli u irriversibbli.

               (8)

               Hi meħtieġa aktar azzjoni mill-Unjoni sabiex jiġu implimentati ċerti miżuri previsti f'din id-Deċiżjoni.

               (9)

               Għaldaqstant, jenħtieġ li d-Deċiżjoni (PESK) 2016/849 tiġi emendata skont dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2016/849 hija emendata kif ġej:

               (1)

               Fl-Artikolu 11(2), il-punt (a) huwa sostitwit b'dan li ġej:

                           “(a)

                           l-akkwist jew l-estensjoni ta' parteċipazzjoni fi kwalunkwe entità fir-RDPK, jew entità tar-RDPK jew entità li hija proprjetà tar-RDPK barra mir-RDPK, li hija involuta f'attivitajiet li jinvolvu l-attivitajiet jew il-programmi tar-RDPK relatati mal-armi nukleari, mal-missili ballistiċi jew armi oħra ta' qerda massiva, fl-industrija marbuta mal-armi konvenzjonali, jew f'attivitajiet fis-setturi tal-industriji tal-minjieri, tar-raffinament u tal-kimiċi, fis-setturi tal-metallurġija u l-ħidma tal-metalli, u s-settur ajruspazjali, inkluż l-akkwist b'mod sħiħ ta' tali entitajiet u l-akkwist ta' ishma, u titoli oħrajn ta' natura parteċipattiva;”.

               (2)

               Fl-Artikolu 11(2), il-punt (d) huwa sostitwit b'dan li ġej:

                           “(d)

                           l-għoti ta' servizzi ta' investiment li huma relatati b'mod dirett jew indirett mal-attivitajiet imsemmija fil-punti (a) sa (c).”.

               (3)

               Jiddaħħal il-Kapitolu li ġej:
               “KAPITOLU Va

                  RESTRIZZJONIJIET FUQ L-GĦOTI TA' SERVIZZI

               Artikolu 22a
               1.   L-għoti ta' servizzi inċidentali għall-minjieri u l-għoti ta' servizzi inċidentali għall-manifattura fl-industrija tal-kimiċi, tal-minjieri u tar-raffinament, lir-RDPK minn ċittadini ta' Stati Membri jew mit-territorji ta' Stati Membri għandu jkun ipprojbit sew jekk is-servizzi joriġinaw fit-territorji tal-Istati Membri u sew jekk le.
               2.   Permezz ta' deroga mill-paragrafu 1, l-awtoritajiet kompetenti tal-Istati Membri, jistgħu jawtorizzaw l-għoti ta' servizzi inċidentali għall-minjieri u l-għoti ta' servizzi inċidentali għall-manifattura fl-industrija tal-kimiċi, tal-minjieri u tar-raffinament, sa fejn tali servizzi jkunu maħsuba biex jintużaw esklużivament għal skopijiet ta' żvilupp li jindirizzaw direttament il-ħtiġijiet tal-popolazzjoni ċivili jew il-promozzjoni tad-denuklearizzazzjoni.
               3.   L-Unjoni għandha tieħu l-miżuri neċessarji sabiex tiddetermina s-servizzi rilevanti li għandhom ikunu koperti mill-paragrafi 1 u 2.
               Artikolu 22b
               Il-projbizzjoni fl-Artikolu 22a għandha tkun mingħajr preġudizzju għall-eżekuzzjoni sad-9 ta' Lulju 2017 ta' kuntratti konklużi qabel it-8 ta' April 2017 jew kuntratti anċillari neċessarji għall-eżekuzzjoni ta' tali kuntratti.
               Artikolu 22c
               1.   L-għoti ta' servizzi tal-kompjuter u servizzi relatati lir-RDPK minn ċittadini ta' Stati Membri jew mit-territorji ta' Stati Membri għandu jkun ipprojbit, sew jekk is-servizzi joriġinaw fit-territorji tal-Istati Membri u sew jekk le.
               2.   Il-paragrafu 1 ma għandux japplika fir-rigward ta' servizzi tal-kompjuter u servizzi relatati pprovduti esklużivament għall-użu minn missjoni diplomatika jew konsulari jew għal organizzazzjoni internazzjonali li tgawdi minn immunitajiet skont id-dritt internazzjonali.
               3.   Il-paragrafu 1 ma għandux japplika fir-rigward ta' servizzi tal-kompjuter u servizzi relatati pprovduti esklużivament għal skopijiet ta' żvilupp li jindirizzaw direttament il-bżonnijiet tal-popolazzjoni ċivili jew il-promozzjoni tad-denuklearizzazzjoni minn korpi pubbliċi jew minn persuni ġuridiċi, entitajiet jew korpi li jirċievu finanzjament pubbliku mill-Unjoni jew mill-Istati Membri.
               4.   F'każijiet mhux koperti mill-paragrafu 3, u b'deroga mill-paragrafu 1, l-Istati Membri jistgħu jagħtu awtorizzazzjoni għall-għoti ta' servizzi tal-kompjuter u servizzi relatati pprovduti esklużivament għal skopijiet ta' żvilupp li jindirizzaw direttament il-ħtiġijiet tal-popolazzjoni ċivili jew il-promozzjoni tad-denuklearizzazzjoni.
               5.   L-Unjoni għandha tieħu l-miżuri neċessarji sabiex tiddetermina s-servizzi rilevanti li għandhom ikunu koperti mill-paragrafi 1.
               Artikolu 22d
               Il-projbizzjoni fl-Artikolu 22c għandha tkun mingħajr preġudizzju għall-eżekuzzjoni sad-9 ta' Lulju 2017 ta' kuntratti konklużi qabel it-8 ta' April 2017 jew kuntratti anċillari neċessarji għall-eżekuzzjoni ta' tali kuntratti.”.

         Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-6 ta' April 2017.

            Għall-Kunsill

            Il-President

         L. GRECH

      (1)  Deċiżjoni tal-Kunsill (PESK) 2016/849 tas-27 ta' Mejju 2016 dwar miżuri restrittivi kontra r-Repubblika Demokratika tal-Poplu tal-Korea u li tħassar id-Deċiżjoni 2013/183/PESK (ĠU L 141, 28.5.2016, p. 79).


title: Deċiżjoni tal-Kunsill (PESK) 2015/1838 tat-12 ta' Ottubru 2015 li temenda d-Deċiżjoni 2013/391/PESK b'appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' kunsinna tagħhom

text:
               13.10.2015

               MT

               Il-Ġurnal Uffiċjali tal-Unjoni Ewropea

               L 266/96

         DEĊIŻJONI TAL-KUNSILL (PESK) 2015/1838
   tat-12 ta' Ottubru 2015
   li temenda d-Deċiżjoni 2013/391/PESK b'appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' kunsinna tagħhom
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Lulju 2013, il-Kunsill adotta d-Deċiżjoni 2013/391/PESK (1).

               (2)

               Id-Deċiżjoni 2013/391/PESK tistipula għal proġetti msemmija hawnhekk (“il-proġetti”) perjodu ta' implimentazzjoni ta' 24 xahar mid-data tal-konklużjoni tal-ftehim ta' finanzjament bejn il-Kummissjoni u s-Segretarjat tan-NU (Uffiċċju għall-Affarijiet ta' Diżarm).

               (3)

               Fl-4 ta' Ġunju 2015, l-aġenzija ta' implimentazzjoni, jiġifieri l-Uffiċċju tan-NU għall-Affarijiet ta' Diżarm (UNODA) talbet l-awtorizzazzjoni tal-Unjoni għall-estensjoni tal-perijodu ta' implimentazzjoni sal-25 ta' April 2016 sabiex tkun tista' titkompla l-implimentazzjoni tal-proġetti lil hinn mid-data ta' skadenza inizjali.

               (4)

               Fit-talba tiegħu al-4 ta' Ġunju 2015, l-UNODA ddikjara li l-proġett seta' jitkompla mingħajr l-ebda implikazzjoni fuq ir-riżorsi.

               (5)

               Għalhekk, id-Deċiżjoni 2013/391/PESK għandha tiġi estiża sabiex tippermetti l-implimentazzjoni sħiħa tal-proġetti,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2013/391/PESK hija b'dan emendata kif ġej:

               (1)

               Fl-Artikolu 5, il-paragrafu 2 qed jiġi sostitwit b'dan li ġej:
               “2.   Din id-Deċiżjoni għandha tiskadi fil-25 ta' April 2016.”.

               (2)

               Fl-Anness, il-punt 6 huwa sostitwit b'dan li ġej:
               “6.   TUL TA' ŻMIEN
               Din id-Deċiżjoni se tiskadi fil-25 ta' April 2016.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-12 ta' Ottubru 2015.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2013/391/PESK tat-22 ta' Lulju 2013 b'appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' kunsinna tagħhom (ĠU L 198, 23.7.2013, p. 40).


title: Deċiżjoni (UE) 2016/1489 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/173

         DEĊIŻJONI (UE) 2016/1489 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014, flimkien mar-risposta tal-Uffiċċju (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-lill-Kumitat ta’ Tmexxija tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għall-implimentazzjoni tal-baġit għas-sena finanzjarja 2014 (05584/2016 — C8-0090/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1211/2009 tal-Parlament Ewropew u tal-Kunsill tal-25 ta’ Novembru 2009 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Uffiċċju (4), u b’mod partikolari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament Delegat tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0093/2016),

               1.

               Jagħti l-kwittanza lill-Kumitat ta’ Tmexxija tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għall-implimentazzjoni tal-baġit tal-Korp għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Kumitat ta’ Tmexxija tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 27.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 337, 18.12.2009, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2008/917/KE: Deċiżjoni tal-Kunsill ta’ l- 1 ta’ Diċembru 2008 li taħtar membru Daniż wieħed u membru supplenti wieħed tal-Kumitat tar-Reġjuni

text:
               9.12.2008

               MT

               Il-Ġurnal Uffiċjali ta’ l-Unjoni Ewropea

               L 330/18

         DEĊIŻJONI TAL-KUNSILL
   ta’ l-1 ta’ Diċembru 2008
   li taħtar membru Daniż wieħed u membru supplenti wieħed tal-Kumitat tar-Reġjuni
   (2008/917/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Daniż,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Wara r-riżenja tas-Sur Bo ANDERSEN tbattal il-post ta’ membru wieħed fil-Kumitat tar-Reġjuni. Wara l-ħatra tas-Sur Jens Arne HEDEGAARD JENSEN bħala membru tal-Kumitat tar-Reġjuni, tbattal post ta’ membru supplenti wieħed,

         IDDEĊIEDA KIF ĠEJ:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membru:
               Is-Sur Jens Arne HEDEGAARD JENSEN, Viceborgmester, Brønderslev Kommune (bidla fil-mandat).

               (b)

               bħala membru supplenti:
               Is-Sur Bo ANDERSEN, Borgmester, Faaborg-Midtfyn Kommune (bidla fil-mandat).

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmula fi Brussell, 1 ta’ Diċembru 2008.

            Għall-Kunsill

            Il-President

         H. NOVELLI

      (1)  ĠU L 56, 25.2.2006, p. 75.


title: Deċiżjoni (UE) 2017/1360 tal-Bank Ċentrali Ewropew tat-18 ta' Mejju 2017 li temenda d-Deċiżjoni BĊE/2014/40 dwar l-implimentazzjoni tat-tielet programm ta' xiri ta' bonds iggarantiti (BĊE/2017/14)

text:
                  21.7.2017

                  MT

                  Il-Ġurnal Uffiċjali tal-Unjoni Ewropea

                  L 190/22

            DEĊIŻJONI (UE) 2017/1360 TAL-BANK ĊENTRALI EWROPEW
      tat-18 ta' Mejju 2017
      li temenda d-Deċiżjoni BĊE/2014/40 dwar l-implimentazzjoni tat-tielet programm ta' xiri ta' bonds iggarantiti (BĊE/2017/14)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
      Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
      Billi:

                  (1)

                  Id-Deċiżjoni BĊE/2014/40 (1) stabbilixxiet it-tielet programm ta' xiri ta' bonds iggarantiti (iktar 'il quddiem is-“CBPP3”). Flimkien mal-programm ta' xiri ta' titoli ggarantiti b'assi, il-programm ta' xiri ta' assi mis-settur pubbliku u l-programm ta' xiri mis-settur korporattiv, is-CBPP3 huwa parti mill-programm ta' xiri ta' assi estiż (APP). L-għan tal-APP huwa li jkompli jtejjeb it-trażmissjoni tal-politika monetarja, sabiex jiffaċilita l-għoti ta' kreditu lill-ekonomija taż-żona tal-euro, iħaffef il-kundizzjonijiet għat-teħid ta' self minn unitajiet domestiċi u ditti u jikkontribwixxi sabiex ir-rati tal-inflazzjoni jinġiebu lura għal livelli li huma taħt iżda qrib għal 2 % fuq medda ta' żmien medju, b'mod konsistenti mal-objettiv primarju tal-Bank Ċentrali Ewropew (BĊE) li jżomm l-istabbiltà tal-prezzijiet.

                  (2)

                  Il-kisba ta' politika monetarja waħdanija, inkluż permezz tal-APP, tinvolvi d-definizzjoni tal-għodda, tal-istrumenti u l-proċeduri li jridu jintużaw mill-Eurosistema sabiex tiġi implimentata politika bħal din b'mod uniformi fl-Istati Membri kollha li l-munita tagħhom hija l-euro.

                  (3)

                  Il-Kunsill Governattiv iddeċieda fit-22 ta' Marzu 2017 li għandhom jiġu rfinati aktar ir-regoli applikabbli għal emittenti ta' bonds iggarantiti li huma entitajiet ta' stralċ sabiex jiġi żgurat li dawn jiġu ttrattati b'mod konsistenti fil-politika monetarja tal-Eurosistema permezz tal-APP.

                  (4)

                  Għaldaqstant, id-Deċiżjoni BĊE/2014/40 għandha tiġi emendata kif meħtieġ,

            ADOTTA DIN ID-DEĊIŻJONI:
      Artikolu 1
      Emenda
      Fl-Artikolu 2 tad-Deċiżjoni BĊE/2014/40, għandu jiżdied il-punt 8 li ġej:

                     “8.

                     L-emittent tal-bonds iggarantiti mhuwiex entità, kemm jekk tkun proprjetà pubblika jew privata, li: (a) ikollha bħala l-iskop ewlieni tagħha l-iżvestiment gradwali tal-assi tagħhom u l-waqfien tan-negozju tagħha; jew (ii) hu entità għall-ġestjoni jew l-iżvestiment ta' assi stabbilita biex tappoġġa ristrutturar u/jew riżoluzzjoni tas-settur finanzjarju, inklużi vetturi tal-ġestjoni tal-assi li jirriżultaw minn azzjoni ta' riżoluzzjoni fil-forma tal-applikazzjoni ta' għodda għas-separazzjoni tal-assi skont l-Artikolu 26 tar-Regolament (UE) Nru 806/2014 tal-Parlament Ewropew u tal-Kunsill (*1) jew leġiżlazzjoni nazzjonali li timplimenta l-Artikolu 42 tad-Direttiva 2014/59/UE tal-Parlament Ewropew u tal-Kunsill (*2).

      Artikolu 2
      Dħul fis-seħħ
      Din id-Deċizjoni tidħol fis-seħħ fil-21 ta' Lulju 2017.

         Magħmul fi Frankfurt am Main, it-18 ta' Mejju 2017.

               Għall-Kunsill Governattiv tal-BĊE

               Il-President tal-BĊE

            Mario DRAGHI

         (1)  Id-Deċiżjoni BĊE/2014/40 tal-15 ta' Ottubru 2014 dwar l-implimentazzjoni tat-tielet programm ta' xiri ta' bonds iggarantiti (ĠU L 335, 22.11.2014, p. 22).


Deċiżjoni tal-Kunsill tas- 6 ta’ Lulju 2006 dwar l-iffirmar, f'isem il-Komunità Ewropea, tal-Ftehim dwar is-Sajd fin-Nofsinhar ta' l-Oċean Indjan


Deċiżjoni tal-Kunsill tas- 27 ta' Marzu 2006 dwar l-iffirmar tal-Ftehim bejn il-Komunità Ewropea u r-Rumanija dwar ċerti aspetti tas-servizzi ta' l-ajru


title: Id-Deċiżjoni tal-Kumitat Eżekuttiv tal-20 ta' Diċembru 1995 dwar l-iskambju fil-pront bejn l-Istati ta' Schengen ta' l-informazzjoni ta' statistika u speċifika dwar il-possibiltà ta' problemi li jistgħu jinqalgħu fil-fruntieri esterni. (SCH/Kumm-ex (95)21)

text:
Avviż Legali Importanti

|

41995D0021

Official Journal L 239 , 22/09/2000 P. 0176 - 0179

		Deċiżjoni tal-Kumitat Eżekuttivtal-20 ta' Diċembru 1995dwar l-iskambju fil-pront bejn l-Istati ta' Schengen ta' l-informazzjoni ta' statistika u speċifika dwar il-possibiltà ta' problemi li jistgħu jinqalgħu fil-fruntieri esterni.(SCH/Kumm-ex (95)21)KUMITAT EŻEKUTTIV,Wara li kkunsidra l-Artikolu 132 tal-Konvenzjoni li timplimenta l-Ftehim ta' Schengen,Wara li kkunsidra l-Artikoli 7 u 131 tal-Konvenzjoni msemmija hawn fuq,IDDEĊIDEW DAN LI ĠEJ:L-Istati ta' Schengen għandhom jiskambjaw mill-iktar fiss possibbli informazzjoni ta' statistika u speċifika li tista' tikxef problemi ta' ħidma ħażina possibbli fil-fruntieri esterni.L-Istati ta' Schengen għandhom jikkomunikaw l-informazzjoni speċifika li jista' jkollhom lill-President permezz tas-Segretariat Ġenerali.Is-Sottogrupp dwar il-Fruntieri għandu jeżamina din l-informazzjoni f'kull laqgħa u jagħti soluzzjonijiet prattiċi.Ostend, l-20 ta' Diċembru, 1995.Il-PresidentJ. Vande Lanotte--------------------------------------------------SCH/I-QUDDIEM (95)45 rev. 2 korr.NOTA LILL-GRUPP ĊENTRALIWara l-mandat li ġie mogħti lill-Grupp Ċentrali mill-Kumitat Eżekuttiv fl-24 ta' Ottubru, 1995, is-Sottogrupp dwar il-Fruntieri ġie mitlub jistħarreġ dwar il-problemi li dehru fir-rigward tal-kontrolli fil-fruntieri esterni.Għal dan il-għan, fl-implementazzjoni ta' l-Artikolu 7 tal-Konvenzjoni ta' Schengen u sabiex jingħata kontenut fattwali tad-disposizzjonijiet tal-punt 4.1 tal-Manwali Komuni, ġiet inventata għodda ta' statistika, ibbażata fuq ix-xogħol tas-CIREFI.Kull Stat jieħu ħsieb li jibgħat lis-Segretarjat tas-Schengen, fi żmien 30 ġurnata minn meta nġabret, informazzjoni ta' statistika li tipprmetti għal monitoraġġ u tagħrif aħjar tal-fenomenu tal-migrazzjoni, fil-forma tat-tabelli hawn meħmuża.Is-Segretarjat tas-Schengen għandu d-dmir li jibgħat din l-infomrazzjoni lill-Istati tas-Schengen imedjatament.Is-Segretarjat tas-Schengen, bi ftehim mal-FMAD (uffiċjali ssekondati), għandu jiġbor l-informazzjoni. Il-FMAD jista' jagħmel f'isem il-President l-ewwel analażi tal-problemi li jistgħu jirriżultaw mill-eżami ta' din l-informazzjoni Kull Stat Membru għandu id-dritt li jagħmel l-mistoqsijiet li jaħseb li hemm bżonn li jiġu eżaminati.Fl-istess żmien li jibagħtu l-informazzjoni ta' statistika kull Stat Membru għandu jikkomunika informazzjoni fuq diffikultajiet kurrenti fit-twettieq ta' kontrolli fuq il-fruntieri esterni; dik l-informazzjoni tista' wkoll tiġi analiżżata skond l-arrangamenti li hemm referenza għalihom fil-paragrafu ta' qabel.Għal dan il-għan l-awtoritajiet nazzjonali ta' l-Istati ta' Schengen, permezz tad-dipartimenti tagħhom risponsabbli għall-kontroll tal-frunieri esterni u permezz ta' uffiċjali tal-komunikazzjoni, sakemm il-ftehim bilaterali jħalli dawn l-uffiċjali ssekondati jagħmlu dan ix-xogħol, għandhom jiġbru l-informazzjoni kollha fuq il-problemi speċifiċi li jqumu fil-fruntieri esterni li jissuġġerixxu problemi ta' ħidma ħażina fil-livell ta' kontroll fil-fruntieri. L-Awtoritajiet nazzjonali għandhom jiġbru u janalizzaw din l-informazzjoni u jinformaw lill-Presidenza permezz tas-Segretarjat.Kull laqgħa tas-Sottogrupp dwar il-Fruntieri għandu jkollha punt fuq l-aġenda tagħha għall-osservazzjonijiet magħmula fuq dik l-istatistika u fuq dawn il-problemi.+++++ TIFF ++++++++++ TIFF +++++--------------------------------------------------


title: Deċiżjoni tal-Kummissjoni tal- 31 ta' Mejju 2006 li temenda d-Deċiżjoni 2005/436/KE dwar il-kontribuzzjoni finanzjarja mill-Komunità lill-Fond Fiduċjarju 911100MTF/INT/003/KEE (TFEU 970089129) (innotifikata taħt dokument numru C(2006) 2076)

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               945

         DEĊIŻJONI TAL-KUMMISSJONI
   tal-31 ta' Mejju 2006
   li temenda d-Deċiżjoni 2005/436/KE dwar il-kontribuzzjoni finanzjarja mill-Komunità lill-Fond Fiduċjarju 911100MTF/INT/003/KEE (TFEU 970089129)
   (innotifikata taħt dokument numru C(2006) 2076)
   (2006/447/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-kamp veterinarju (1), u b'mod partikolari l-Artikoli 12 u 13 tagħha,
   Billi:

               (1)

               L-oneru finanzjarju mill-Komunità lill-Fond Fiduċjarju 911100MTF/INT/003/KEE (TFEU 970089129), “il-Fond Fiduċjarju”, ġie ffissat għal massimu ta' EUR 4,500,000 għal perjodu ta' erba' snin mid-Deċiżjoni tal-Kummissjoni 2005/436/KE tat-13 ta' Ġunju 2005 dwar il-kooperazzjoni tal-Komunità ma' l-Organizzazzjoni ta' l-Ikel u l-Agrikoltura b'rigward partikolari għall-attivitajiet imwettqa mill-Kummissjoni Ewropea għall-Kontroll tal-Marda ta' l-ilsien u d-dwiefer (2).

               (2)

               Skond id-Deċiżjoni 2005/436/KE l-Kummissjoni tal-Komunitajiet Ewropej u l-Organizzazzjoni ta' l-Ikel u l-Agrikoltura ta' l-Organizzazzjoni tan-Nazzjonijiet Uniti kkonkludew Ftehim ta' Implimentazzjoni dwar l-użu u t-tħaddim ta' dak il-Fond Fiduċjarju fl-1 ta' Settembru 2005.

               (3)

               Fid-dawl tat-tfaċċar ta' topotipi virali u varjanti tal-virus ġodda u d-deterjorament reġjonali tal-miżuri ta' kontroll, aggravati mill-okkorrenzi simultanji ta' l-influwenza tat-tjur, il-Komunità, b'kooperazzjoni mill-qrib mal-Kummissjoni Ewropea għall-Kontroll tal-Marda ta' l-ilsien u d-dwiefer (EUFMD) u bl-użu tal-Fond Fiduċjarju, għandha tipprepara għall-miżuri għall-kontroll tal-marda, inkluża kampanja ta' tilqim ta' emerġenza f'pajjiżi ġirien.

               (4)

               Il-kontribuzzjoni mill-Komunità għall-Fond Fiduċjarju għandu għaldaqstant jiżdied bi EUR 3,500,000 minn EUR 4,500,000 għal EUR 8,000,000 għal perjodu ta' erba' snin.

               (5)

               Għandhom isiru provvedimenti għall-adozzjoni ta' l-emendi għall-Ftehim ta' Implimentazzjoni meħtieġa biex jieħdu in konsiderazzjoni l-aġġustament ta' dan l-ammont.

               (6)

               Jeħtieġ li din id-Direttiva jkollha effett retroattiv mill-1 ta' Jannar 2005 biex il-Komunità tkun tista' tikkonforma ma' l-obbligi tagħha għal perjodu ta' erba' snin li jibda minn dik id-data.

               (7)

               Id-Deċiżjoni 2005/436/KE għandha għalhekk tiġi emendata skond dan.

               (8)

               Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,

         IDDEĊIDIET KIF ĠEJ:
   Artikolu Uniku
   Id-Deċiżjoni 2005/436/KE hija emendata kif ġej:

               1.

               Fl-Artikolu 1, il-paragrafu 2 huwa mibdul b'dan li ġej:
               “2.   Sa mill-1 ta' Jannar 2005, il-kontribuzzjoni finanzjarja tal-Komunità lill-Fond imsemmi fil-paragrafu 1 għandu jiġi ffissat għall-massimu ta' EUR 8,000,000 għal perjodu ta' erba' snin.”

               2.

               Fl-Artikolu 2(1), jiżdied it-tieni subparagrafu li ġej:
               “Kwalunkwe emenda lill-Ftehim ta' Implimentazzjoni meħtieġa biex jittieħed in konsiderazzjoni l-aġġustament ta' l-ammont stabbilit fl-Artikolu 1 (2) għandha tkun miftiehma bejn il-Kummissjoni tal-Komunitajiet Ewropej u l-Organizzazzjoni ta' l-Ikel u l-Agrikoltura ta' l-Organizzazzjoni tan-Nazzjonijiet Uniti.”

      Magħmul fi Brussell, nhar il-31 ta' Mejju 2006.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 224, 18.8.1990, p. 19. Deċiżjoni kif emendata l-aħħar bid-Direttiva 2006/53/KE (ĠU L 29, 2.2.2006, p. 37).

      (2)  ĠU L 151, 14.6.2005, p. 26.


title: Id-Deċiżjoni tal-Kunsill ta' l- 14 ta' Ġunju 2004 li taħtar membru Finlandiż u membru supplenti Finlandiż tal-Kumitat tar-Reġjuni

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               352

         ID-DEĊIŻJONI TAL-KUNSILL
   ta' l-14 ta' Ġunju 2004
   li taħtar membru Finlandiż u membru supplenti Finlandiż tal-Kumitat tar-Reġjuni
   (2004/672/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Finlandiż,
   Billi:

               (1)

               fit-22 ta' Jannar 2002 (1) il-Kunsill adotta Deċiżjoni li taħtar il-membri u l-membri supplenti tal-Kumitat tar-Reġjuni,

               (2)

               sar vakanti post ta' membru tal-Kumitat tar-Reġjuni wara r-riżenja tas-Sur Markku KAUPPINEN, notifikata lill-Kunsill fl-10 ta' Mejju 2004, u sar vakanti post ta' membru supplenti tal-Kumitat tar-Reġjuni wara l-ħatra tas-Sur Ossi MARTIKAINEN għal membru sħiħ,

         IDDEĊIEDA KIF ĠEJ:
   Artikolu Uniku

               (a)

               Is-Sur Ossi MARTIKAINEN,

                           Lapinlahden kunnanvaltuuston puheenjohtaja,

                           huwa b'dan maħtur bħala membru minflok is-Sur Markku KAUPPINEN;

               (b)

               Is-Sinjura Auli HYVÄRINEN,

                           Keminmaan kunnanvaltuuston ja kunnanhallituksen jäsen,

                           hija b'dan maħtura bħala membru supplenti minflok is-Sur Ossi MARTIKAINEN,

         għall-bqija tat-terminu tal-mandat tagħħom, li jibqa' jgħodd sal-25 ta' Jannar 2006.

      Magħmul fil-Lussemburgu, fl-14 ta' Ġunju 2004.

            Għall-Kunsill

            Il-President

         B. COWEN

      (1)  Ġ.U. L 24, tas-26.1.2002, p. 38.


title: 2010/106/CFSP: Deċiżjoni tal-Kunsill 2010/106/PESK tat- 22 ta' Frar 2010 li testendi l-mandat tar-Rappreżentant Speċjali tal-Unjoni Ewropea għall-kriżi fil-Ġeorġja

text:
               23.2.2010

               MT

               Il-Ġurnal Uffiċjali tal-Unjoni Ewropea

               L 46/5

         DEĊIŻJONI TAL-KUNSILL 2010/106/PESK
   tat-22 ta' Frar 2010
   li testendi l-mandat tar-Rappreżentant Speċjali tal-Unjoni Ewropea għall-kriżi fil-Ġeorġja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-25 ta' Settembru 2008, il-Kunsill adotta l-Azzjoni Konġunta 2008/760/PESK (1) li taħtar lis-Sur Pierre MOREL bħala r-Rappreżentant Speċjali tal-Unjoni Ewropea (RSUE) għall-kriżi fil-Ġeorġja sat-28 ta' Frar 2009.

               (2)

               Fis-16 ta' Frar 2009, il-Kunsill adotta l-Azzjoni Konġunta 2009/131/PESK (2) li testendi l-mandat tar-RSUE sal-31 ta' Awwissu 2009. Din l-Azzjoni Konġunta ġiet emendata mill-Azzjoni Konġunta 2009/571/PESK (3) li testendi l-mandat tar-RSUE sat-28 ta' Frar 2010.

               (3)

               Il-mandat tar-RSUE għandu jiġi estiż sal-31 ta' Awwissu 2010. Madankollu, il-mandat tar-RSUE jista' jiġi tterminat qabel, jekk il-Kunsill jiddeċiedi hekk, fuq rakkomandazzjoni tar- Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.

               (4)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' tagħmel ħsara lill-objettivi tal-Politika Estera u ta' Sigurtà Komuni stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Pierre MOREL bħala r-Rappreżentant Speċjali tal-Unjoni Ewropea (RSUE) għall-kriżi fil-Ġeorġja huwa b'dan estiż sal-31 ta' Awwissu 2010. Il-mandat tar-RSUE jista' jiġi tterminat qabel, jekk il-Kunsill jiddeċiedi hekk, fuq rakkomandazzjoni tar-RGħ wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.
   Artikolu 2
   Objettivi
   Il-mandat tar-RSUE għall-kriżi fil-Ġeorġja għandu jkun ibbażat fuq l-objettivi stabbiliti mill-konklużjonijiet tal-laqgħa straordinarja tal-Kunsill Ewropew fi Brussell tal-1 ta' Settembru 2008 u mill-konklużjonijiet tal-Kunsill tal-15 ta' Settembru 2008 dwar il-Ġeorġja.
   Ir-RSUE għandu jtejjeb l-effikaċja u l-viżibbiltà tal-Unjoni Ewropea (UE) fl-għajnuna mogħtija għar-riżoluzzjoni tal-konflitt fil-Ġeorġja.
   Artikolu 3
   Mandat
   Sabiex jinkisbu l-objettivi tal-politika, il-mandat tar-RSUE għandu jkun li:

               (a)

               l-ewwelnett, jikkontribwixxi fit-tħejjija tad-diskussjonijiet internazzjonali li għandhom isiru skont il-punt 6 tal-pjan ta' soluzzjoni tat-12 ta' Awwissu 2008, li ser ikopru b'mod partikolari:

                           —

                           l-arranġamenti għas-sigurtà u l-istabbiltà fir-reġjun,

                           —

                           il-kwistjoni tar-refuġjati u ta' persuni spostati internament, abbażi tal-prinċipji rikonoxxuti fil-livell internazzjonali,

                           —

                           kwalunkwe suġġett ieħor, bil-qbil komuni bejn il-partijiet;

                     it-tieni, jikkontribwixxi biex tiġi stabbilita l-pożizzjoni tal-Unjoni u jirrappreżentaha, fil-livell tiegħu, f'dawk id-diskussjonijiet;

               (b)

               jiffaċilita l-implimentazzjoni tal-ftehim konkluż fit-8 ta' Settembru 2008 f'Moska u fi Tbilisi, kif ukoll il-ftehim tat-12 ta' Awwissu 2008 f'koordinazzjoni mill-qrib man-Nazzjonijiet Uniti u mal-Organizzazzjoni għas-Sigurtà u Kooperazzjoni fl-Ewropa (OSKE);

         fil-qafas tal-attivitajiet imsemmija hawn fuq, jikkontribwixxi għall-implimentazzjoni tal-politika tal-Unjoni fil-qasam tad-drittijiet tal-bniedem u tal-approċċ tagħha f'dan il-qasam, partikolarment fir-rigward tat-tfal u n-nisa.
   Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Marzu 2010 sal-31 ta' Awwissu 2010 għandu jkun ta' EUR 502 000.
   2.   In-nefqa ffinanzjata mill-ammont stipulat fil-paragrafu 1 għandha tkun eliġibbli mill-1 ta' Marzu 2010. In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni għal kull nefqa.
   Artikolu 6
   Struttura u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi tagħrif espert dwar kwistjonijiet speċifiċi ta' politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tiegħu.
   2.   L-Istati Membri u l-istituzzjonijiet tal-Unjoni jistgħu jipproponu l-issekondar ta' persunal sabiex jaħdem mar-RSUE. Is-salarju tal-persunal issekondat lir-RSUE minn Stat Membru jew minn istituzzjoni tal-Unjoni għandu jiġi kopert, rispettivament, mill-Istat Membru jew l-istituzzjoni tal-UE kkonċernati. L-esperti ssekondati mill-Istati Membri għas-Segretarjat Ġenerali tal-Kunsill jistgħu jiġu stazzjonati wkoll mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru jew l-istituzzjoni mandanti tal-Unjoni u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUEE u l-persunal tiegħu
   Il-privileġġi, l-immunitajiet u garanziji oħra meħtieġa għall-ikkompletar u l-funzjonament korrett tal-missjoni tar-RSUE u l-membri tal-persunal tiegħu għandhom jiġu maqbula mal-parti/partijiet ospitanti, skont il-każ. L-Istati Membri u l-Kummissjoni għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji u l-istandards ta' sigurtà minimi stabbiliti bid-Deċiżjoni tal-Kunsill 2001/264/KE tad-19 ta' Marzu 2001 li tadotta r-regolamenti tal-Kunsill rigward is-sigurtà (4), b'mod partikolari fil-ġestjoni ta' informazzjoni klassifikata tal-UE.
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjoni tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   Konformement mal-politika tal-Unjoni dwar is-sigurtà ta' persunal skjerat f'kapaċità operattiva barra mill-Unjoni taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, konformement mal-mandat tiegħu u abbażi tas-sitwazzjoni ta' sigurtà fiż-żona ġeografika taħt ir-responsabbiltà tiegħu, sabiex jiżgura s-sigurtà tal-persunal kollu taħt l-awtorità diretta tiegħu, speċjalment billi:

               (a)

               jistabbilixxi pjan ta' sigurtà speċifiku għall-missjoni abbażi tad-direzzjoni mogħtija mis-Segretarjat Ġenerali tal-Kunsill, li jipprovdi għal miżuri ta' sigurtà fiżiċi, organizzattivi u proċedurali speċifiċi għall-missjoni, li jirregolaw il-ġestjoni, b'mod sikur, tal-moviment tal-persunal lejn u ġewwa ż-żona tal-missjoni, u l-ġestjoni ta' inċidenti ta' sigurtà, u li jipprovdi għal pjan ta' kontinġenza u pjan ta' evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tat-tim tiegħu li jiġu skjerati barra mill-Unjoni, inkluż persunal ingaġġat lokalment, ikunu ħadu taħriġ ta' sigurtà adatt qabel u mal-wasla fiż-żona tal-missjoni, ibbażat fuq il-livell ta' riskju mogħti liż-żona tal-missjoni mis-Segretarjat Ġenerali tal-Kunsill;

               (d)

               jiżgura li jiġu implimentati r-rakkomandazzjonijiet kollha maqbula, magħmula wara valutazzjonijiet regolari ta' sigurtà, u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rapportar
   Ir-RSUE għandu jipprovdi regolarment, bil-fomm u bil-miktub, rapporti lir-RGħ u lill-KPS. Jekk ikun meħtieġ, ir-RSUE għandu jippreżenta rapport ukoll lill-gruppi ta' ħidma tal-Kunsill. Għandhom jiġu ċċirkolati rapporti regolari bil-miktub permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE jista’ jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin sabiex jiġi żgurat li l-istrumenti kollha tal-Unjoni jintużaw b'mod koerenti sabiex jinkisbu l-objettivi tal-politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Presidenza u tal-Kummissjoni, kif ukoll ma' dawk tar-RSUE l-oħra attivi fir-reġjun, u partikolarment ma' dawk tar-RSUE għall-Kawkasu tan-Nofsinhar filwaqt li jkunu rispettati l-objettivi speċifiċi tal-mandat ta' dan tal-aħħar. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post għandhom jinżammu kuntatti mill-qrib mal-Kap tad-delegazzjoni tal-Unjoni u mal-Kapijiet tal-Missjonijiet tal-Istati Membri. Huma għandhom jagħmlu mill-aħjar li jistgħu sabiex jgħinu lir-RSUE fl-implimentazzjoni tal-mandat tiegħu. Ir-RSUE għandu wkoll iżomm kuntatt ma' atturi internazzjonali u reġjonali oħrajn f'dan il-qasam.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta rapport dwar l-implimentazzjoni tal-mandat lir-RGħ, lill-Kunsill u lill-Kummissjoni fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta' Marzu 2010.
   Artikolu 15
   Pubblikazzjoni
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, it-22 ta’ Frar 2010.

            Għall-Kunsill

            Il-President

         C. ASHTON

      (1)  ĠU L 259, 27.9.2008, p. 16.

      (2)  ĠU L 46, 17.2.2009, p. 47.

      (3)  ĠU L 197, 29.7.2009, p. 109.

      (4)  ĠU L 101, 11.4.2001, p. 1.


Deċiżjoni tal-Kunsill tas- 27 ta' Marzu 2006 dwar l-iffirmar u l-applikazzjoni provviżorja tal-Ftehim bejn il-Komunità Ewropea u r-Repubblika tal-Moldovja dwar ċerti aspetti tas-servizzi ta’ l-ajru


title: Deċiżjoni tal-Kunsill tal-11 ta’ Ottubru 2016 li tadotta l-pożizzjoni tal-Kunsill dwar l-abbozz ta’ baġit emendatorju Nru 3 tal-Unjoni Ewropea għas-sena finanzjarja 2016

text:
               14.10.2016

               MT

               Il-Ġurnal Uffiċjali tal-Unjoni Ewropea

               C 378/1

         DEĊIŻJONI TAL-KUNSILL
   tal-11 ta’ Ottubru 2016
   li tadotta l-pożizzjoni tal-Kunsill dwar l-abbozz ta’ baġit emendatorju Nru 3 tal-Unjoni Ewropea għas-sena finanzjarja 2016
   (2016/C 378/01)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
   Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (1) u b’mod partikolari l-Artikolu 41 tiegħu,
   Billi:

               —

               il-baġit tal-Unjoni għas-sena finanzjarja 2016 ġie adottat definittivament fil-25 ta’ Novembru 2015 (2),

               —

               fit-30 ta’ Ġunju 2016, il-Kummissjoni ppreżentat proposta li fiha l-abbozz ta’ baġit emendatorju Nru 3 għall-baġit ġenerali għas-sena finanzjarja 2016,

         IDDEĊIEDA KIF ĠEJ:
   Artikolu Uniku
   Il-pożizzjoni tal-Kunsill dwar l-abbozz ta’ baġit emendatorju Nru 3 tal-Unjoni Ewropea għas-sena finanzjarja 2016 ġiet adottata fil-11 ta’ Ottubru 2016.
   Jista’ jinkiseb aċċess għat-test sħiħ għall-konsultazzjoni jew għat-tniżżil mis-sit web tal-Kunsill: http://www.consilium.europa.eu/

      Magħmul fil-Lussemburgu, il-11 ta’ Ottubru 2016.

            Għall-Kunsill

            Il-President

         P. KAŽIMÍR

      (1)  ĠU L 298, 26.10.2012, p. 1.

      (2)  ĠU L 48, 24.2.2016, p. 1.


title: Deċiżjoni tal-Kunsill (PESK) 2016/36 tal-14 ta' Jannar 2016 li temenda d-Deċiżjoni 2010/413/PESK dwar miżuri restrittivi kontra l-Iran

text:
               15.1.2016

               MT

               Il-Ġurnal Uffiċjali tal-Unjoni Ewropea

               L 10/17

         DEĊIŻJONI TAL-KUNSILL (PESK) 2016/36
   tal-14 ta' Jannar 2016
   li temenda d-Deċiżjoni 2010/413/PESK dwar miżuri restrittivi kontra l-Iran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-26 ta' Lulju 2010, il-Kunsill adotta d-Deċiżjoni 2010/413/PESK (1) dwar miżuri restrittivi kontra l-Iran.

               (2)

               Id-Deċiżjoni 2010/413/PESK tippermetti, fost l-oħrajn, it-twettiq ta' obbligi previsti f'kuntratti konklużi qabel it-23 ta' Jannar 2012 jew f'kuntratti anċillari meħtieġa għat-twettiq ta' obbligi bħal dawn meta l-provvista ta' żejt mhux maħdum u prodotti petroliferi Iranjani jew ir-rikavat miksub mill-provvista tagħhom ikunu għar-rimbors ta' ammonti pendenti fir-rigward ta' kuntratti konklużi qabel it-23 ta' Jannar 2012 dovuti lil persuni jew entitajiet fit-territorji tal-Istati Membri jew taħt il-ġurisdizzjoni tagħhom, fejn dawk il-kuntratti jipprevedu speċifikament rimborsi bħal dawn.

               (3)

               Id-Deċiżjoni 2010/413/PESK tipprevedi wkoll li l-miżuri tal-iffriżar tal-assi stabbiliti f'dik id-Deċiżjoni ma japplikawx għal atti u transazzjonijiet imwettqa fir-rigward tal-entitajiet elenkati fl-Anness II għal dik id-Deċiżjoni sa fejn neċessarju għat-twettiq, sal-14 ta' Jannar 2016, tal-obbligi rilevanti.

               (4)

               Il-Kunsill iqis li dik l-eżenzjoni għandha tiġi estiża sat-28 ta' Jannar 2016.

               (5)

               Hija meħtieġa aktar azzjoni mill-Unjoni sabiex jiġu implimentati ċerti miżuri previsti minn din id-Deċiżjoni.

               (6)

               Id-Deċiżjoni 2010/413/PESK għandha għalhekk tiġi emendata skont dan,

         ADOTTA DIN ID-DEĊIŻJONI:
   Artikolu 1
   L-Artikolu 20(14) tad-Deċiżjoni tal-Kunsill 2010/413/PESK huwa sostitwit b'dan li ġej:

      “14.   Il-paragrafi 1 u 2 ma għandhomx japplikaw għal atti u transazzjonijiet imwettqa fir-rigward ta' entitajiet elenkati fl-Anness II safejn neċessarju għall-eżekuzzjoni, sat-28 ta' Jannar 2016, tal-obbligi kif imsemmi fl-Artikolu 3c(2) sakemm dawk l-atti u t-transazzjonijiet ma jkunux ġew awtorizzati minn qabel, każ b'każ, mill-Istat Membru rilevanti. L-Istat Membru rilevanti għandu jinforma lill-Istati Membri l-oħra u lill-Kummissjoni bl-intenzjoni tiegħu li jagħti awtorizzazzjoni.”.

   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-14 ta' Jannar 2016.

            Għall-Kunsill

            Il-President

         A.G. KOENDERS

      (1)  Id-Deċiżjoni tal-Kunsill 2010/413/PESK tas-26 ta' Lulju 2010 dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, 27.7.2010, p. 39.).


title: 2011/611/UE: Deċiżjoni tal-Parlament Ewropew tal- 10 ta’ Mejju 2011 dwar l-għeluq tal-kontijiet tal-Impriża Konġunta ARTEMIS għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/245

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar l-għeluq tal-kontijiet tal-Impriża Konġunta ARTEMIS għas-sena finanzjarja 2009
   (2011/611/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ARTEMIS għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ARTEMIS għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta ARTEMIS” għall-implimentazzjoni ta’ Inizjattiva Teknoloġika Konġunta f’Sistemi tal-Kompjuter (3), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0126/2011),

               1.

               Japprova l-għeluq tal-kontijiet tal-Impriża Konġunta ARTEMIS għas-sena finanzjarja 2009;

               2.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur Eżekuttiv tal-Impriża Konġunta ARTEMIS, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 342, 16.12.2010, p. 1.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 52.

      (4)  ĠU L 357, 31.12.2002, p. 72.